**Ar reikia darželinukui atostogų?**

Vaikui pailsėti nuo įprastos darželio aplinkos būtina. Klausiate kodėl? Atostogos juk ir sukurtos tam, kad žmogus pailsėtų, atsigautų nuo kasdieninės rutinos, susigražintų darbingumą. Nuo ko reikia pailsėti Jūsų vaikui?

Pirmiausiai, atostogos skirtos poilsiui nuo visų įprastų veiklų, rutinų, net maisto. Atsotogų metu vaikas turi galimybę ilgiau pamiegoti, niekur neskubėti, nieko neveikti. Ir tai nėra blogybė. Kartais ir suaugusiajam išsenka energija ir kyla net fizinis poreikis pakeisti aplinką, veiklas, šalia esančius žmones bent kelioms dienoms, lygiai taip ir vaikui. Sakysite, jis vasarą darželyje nepersidirba, nes ugdomasis procesas nevyksta. Pasikeičia tik veikla. Vaikas darželyje laiką leidžia prasmingai, daug laiko būna lauke. Tačiau nuolatinis buvimas dideliame kolektyve ir rutina išlieka.

2 - 6 m. vaiko raida labai intensyvi, vaikas patiria daug įvairiausių emocijų, gauna daug informacijos apie jį supantį pasaulį. Poilsis padeda nepervargti, „neperkaitinti" smegenų. Vaikas turi išmokti ne tik daryti darbelius, žaisti, bet ir atostogauti.

Vaikui vasarą reikia turėti savo laiką tik su tėvais, savo laiką su draugais ir savo laiką su pačiu savimi. Todėl vasara pats tinkamiausias laikas patinginiauti su tėvais ar seneliais. Rašau „patinginiauti“, nes dažnai tėvai galvoja, kad vaiko poilsis būtinai turi būti turiningas, struktūruotas – dienos stovyklos, įvairūs vasaros būreliai ir pan. Pabandykite sau užduoti klausimą „ar aš norėčiau per savo atostogas lankyti papildomus būrelius, stovyklas?“ Be abejo, tai nereiškia, kad atostogos skirtos tik tinginystei, jos taip pat turėtų būti kokybiškos. Tačiau persistengti su įvairiomis lavinančiomis veiklomis nereikėtų. Vaikas ilgą laiką mokosi bendrauti su kitais, dirbti, lygiai taip per atostogas išmoksta susigalvoti pats sau veiklos. Tėveliai dažnai baiminasi, kad jų vaikas laiką leis netinkamai. Juk ir nereikia 100 proc. savo laiko leisti tik kokybiškai, turiningai, mokantis, bendraujant.

Buvimas su savimi, su tėvais, su seneliais vaikui yra neįkainojama patirtis, kurią mes, suaugusieji, dažnai nuvertiname. Vasaros atostogas su tėvais daugelis vaikų prisimena ir vertina visą tolesnį gyvenimą.